Det er dag et med hjemmeundervisning efter hjemsendelsen af de fleste af landets skoleelever. På Hedegaardsskolen i Brønderslev var det med blandede følelser, at eleverne tog fra skolen for at få et kort gensyn med onlineundervisningen inden ferien. - Det er lidt underligt. Vi havde jo troet, vi bare skulle på juleferie, siger Olivia Kaasing Hebsgaard, elev i 9. klasse. På grund af den stigende coronasmitte skal resten af skoledagene i denne uge nemlig tilbringes hjemme. Tilrettelægges efter alder For de helt små skal undervisningen dog ikke foregå gennem computerskærmen, forklarer Christian Bak, skoledistriktsleder på Hedegaardsskolen. - Vi har lavet onlineundervisning fra 4. klasse og opad, fordi de har kompetencerne til det. Og de yngste har så fået materialer med hjem. Det er også hos de yngste elever, forældrene kan have svært ved at få det til at gå op med hjemmepasning og arbejde. For de familier har skolen et nødtilbud. - Vi har cirka 30-35 elever i de yngste klasser, der har brug for nødpasning, siger Christian Bak. Det svarer til omkring en tiendedel af alle skolens elever. - Lidt "wack" 9. klasseseleverne i Brønderslev kan godt forstå hjemsendelsen, men har blandede følelser i forhold til udsigten til at sidde alene derhjemme. - Jeg ser frem til at komme tilbage igen, for det er lidt wack at snakke over en skærm med alle mulige mennesker, som man er vant til at se normalt, sige hej til og give en fistbump, siger skoleelev Jeppe Bisgaard Andreasen. Sundhedsmyndighedernes seneste udmelding er, at eleverne kan vende tilbage 4. Januar.

Referat:
Fra onsdag foregår undervisningen online for landets skoleelever.